Nr......./.......01.2024

**Se aprobă,**

**Secretar de stat,**

**Ionel Florian LIXANDRU**

**REGULAMENT SPECIFIC PRIVIND ORGANIZAREA ȘI DESFĂȘURAREA OLIMPIADEI DE FIZICĂ**

 **Anul școlar 2023-2024**

**I. PREZENTARE GENERALĂ**

Art. 1. Olimpiada de fizică se desfășoară în conformitate cu prevederile Metodologiei-cadru de organizare și desfășurare a competițiilor școlare, aprobată cu Ordinul ministrului educației, cercetării, tineretului și sportului nr. 3035/2012, cu modificările și completările ulterioare, denumită în continuare Metodologie-cadru, și ale prezentului regulament.

Art. 2. Olimpiada de fizică este organizată de Ministerul Educației (M.E.) în colaborare cu Societatea Română de Fizică (S.R.F.).

Art. 3. Olimpiada de fizică este organizată anual și vizează următoarele obiective:

(1) Formarea și dezvoltarea competențelor specifice domeniului științei la elevii cu aptitudini și motivați pentru acest domeniu: rezolvarea de probleme, efectuarea experimentelor, interpretarea și comunicarea, în formă scrisă, a rezultatelor acestora, gândirea critică și analitică.

(2) Atragerea elevilor, începând din clasa a VI -a, către studiul științelor, în general, și către studiul fizicii, în special.

(3) Identificarea elevilor capabili de performanță în domeniul fizicii, al științelor și al astrofizicii.

(4) Stimularea și motivarea formării profesorilor în abordarea metodelor didactice diferențiate, orientate spre identificarea și pregătirea elevilor capabili de performanță.

(5) Motivarea profesorilor în formarea de specialitate, teoretică și experimentală, prin abordarea temelor avansate incluse în programa pentru etapa internațională a olimpiadei.

**II. CONDIȚII PRINCIPALE DE PARTICIPARE**

Art. 4. (1) La olimpiada de fizică participă elevii din clasele a VI -a - până la clasa a XII -a (a XIII -a), de la toate formele de învățământ din învățământul de stat, particular și confesional. Participarea la olimpiadă este individuală și opțională.

(2) Înainte de desfășurarea primei etape a olimpiadei naționale de fizică, elevii interesați completează un formular de înscriere, care se depune la unitatea școlară unde sunt înmatriculați. Formularul va conține datele de identificare ale elevului și exprimarea acordului pentru afișarea rezultatelor cu nume, prenume, unitate școlară, localitate, județ și punctajul obținut. În cazul elevilor minori, formularul este semnat de părinți/aparținători legali. Formularul de înscriere este valabil pentru toate etapele olimpiadei naționale de fizică la care participă/este calificat elevul.

Art. 5. (1) Etapele olimpiadei de fizică sunt: pe școală, locală, etapa județeană/ a sectoarelor municipiului București, națională și internațională.

(2) Organizarea și desfășurarea Olimpiadei de Fizică, în anul școlar 2023-2024, se realizează fizic.

Deplasarea şi participarea în format fizic la faza națională a Olimpiadei de Fizică a reprezentanților unui județ/municipiul București, elev/elevi şi profesor însoțitor, se vor face numai prin respectarea tuturor normelor/regulilor, în vigoare, valabile pe teritoriul României, referitoare la alerta/siguranța epidemiologică.

În acest sens, toți reprezentanții unui județ/municipiul București vor semna o declarație prin care îşi vor exprima acordul referitor la realizarea deplasării şi participării, prin respectarea tuturor normelor/regulilor, în vigoare din România, referitoare la alerta/siguranța epidemiologică. Această declaraţie, cu acordul exprimat, va fi semnată şi de părinții elevului/reprezentantul legal al elevului. Originalul declaraţiei va ramane la dosarul olimpiadei de la inspectoratul școlar, iar o copie a acesteia va fi înmânată de profesorul însoţitor secretarului Comisiei centrale a olimpiadei naţionale.

Art. 6. Participarea la toate etapele olimpiadei se face la clasa la care elevul este înscris în anul de desfășurare a olimpiadei.

Art. 7. (1) La fiecare etapă a olimpiadei de fizică, elevii vor susține o probă scrisă cu durata de 3 ore, al cărei punctaj maxim este de 30 de puncte.

(2) Proba scrisă va conține trei subiecte. Punctajul maxim ce poate fi obținut de candidat în urma rezolvării oricărui subiect este de 10 puncte.

(3) Oricare subiect poate conține maximum două probleme propuse spre rezolvare, astfel ca numărul de cerințe per subiect să nu fie mai mare de 5 , iar numărul total de cerințe ale probei mai mare de 15.

(4) Cu excepția etapei naționale, unul din cele trei subiecte ale probei scrise va avea, de regulă, tematică experimentală.

Art. 8. La etapa națională elevii vor susține și o a doua probă, proba experimentală, constând din efectuarea sau analiza unei lucrări experimentale, prelucrarea și interpretarea datelor experimentale obținute în cursul acesteia fiind consemnate într-o lucrare scrisă. Punctajul maxim acordat probei experimentale este de 20 puncte, timpul alocat acesteia fiind de 3 ore.

Art. 9. Calificarea elevilor la etapa națională se face prin sistem competițional, individual, în cadrul fiecărei clase, având la bază:

A. Ierarhia realizată, la fiecare clasă, prin ordonarea descrescătoare a punctajelor totale obținute de elevi în urma susținerii probei din cadrul etapei județene/a sectoarelor municipiului București a olimpiadei de fizică;

B. Condiția ca punctajul obținut de elev sa fie cel puțin 60% din punctajul maxim obținut la nivel național la clasa respectivă.

Art. 11. (1) Departajarea elevilor care au obținut punctaje totale egale la etapa județeană/ a sectoarelor municipiului București se realizează în baza ierarhiei dificultății subiectelor ce constituie proba dată la fiecare clasă, stabilită după cum urmează:

După finalizarea etapei de contestații, pentru fiecare clasă se calculează, pentru fiecare subiect, punctajul mediu al subiectului ca media aritmetică a tuturor punctajelor obținute, în urma rezolvării acestuia, de către elevii participanți la clasa respectivă. Ierarhia dificultății subiectelor din cadrul probei propuse la fiecare clasă este dată de ordinea crescătoare a valorilor punctajelor medii ale subiectelor. Astfel, se consideră că subiectul cel mai dificil din cadrul probei date la o clasă este cel pentru care punctajul mediu este cel mai mic. Se califică elevul care a obținut punctaj mai mare la subiectul cel mai dificil. În cazul menținerii egalității, se aplică același criteriu pentru punctajul obținut la următorul subiect ca nivel de dificultate.

(2) La etapa națională, departajarea se va realiza, acolo unde este cazul, în funcție de punctajul la proba experimentala. În cazul menținerii egalității punctajelor, se vor aplica criterii de departajare similare celor menționate anterior.

(3) Nu se vor organiza probe suplimentare în vederea departajării.

Art. 12. Etapa naţională a olimpiadei de fizică se desfăşoară pe durata a 6 zile calendaristice consecutive, astfel:

|  |  |
| --- | --- |
| Ziua 1 | Sosirea participanților, festivitate de deschidere, ședință tehnică |
| Ziua 2 | Proba experimentală. Evaluarea lucrărilor de la proba experimentală |
| Ziua 3 | Proba teoretică. Evaluarea lucrărilor de la proba teoretică |
| Ziua 4 | Moderarea rezultatelor de la probele experimentală și teoretică. Desfăşurarea probei de baraj pentru juniori în vederea selecționării lotului lărgit de juniori. |
| Ziua 5 | Proba de baraj pentru seniori în vederea selecționării lotului lărgit de seniori. Evaluarea lucrărilor de la cele două probe de baraj. |
| Ziua 6 | Festivitatea de premiere și plecarea participanților |

**III. ETAPELE OLIMPIADEI DE FIZICĂ**

Art. 12. (1) Pentru etapa pe școală, data desfășurării este stabilită la nivelul unității școlare. Criteriile de participare a elevilor la această etapă sunt stabilite de profesorul/profesorii de fizică din fiecare unitate școlară.

(2) Pentru etapa locală, data desfășurării este stabilită de inspectorul școlar pentru disciplina fizică din cadrul inspectoratelor școlare județene /al Municipiului București.

Art. 13. (1) În cazul în care numărul de unități de învățământ/elevi care pot participa este mic inspectoratele școlare pot decide să nu organizeze etapele pe școală și/sau locală ale olimpiadei naționale, organizând direct etapa județeană/ a sectoarelor municipiului București.

(2) În acest caz, Comisia județeană/a sectorului municipiului București de organizare, evaluare și de soluționare a contestațiilor- subcomisia de organizare elaborează criterii de calificare care pot fi similare celor precizate la art. 10 și art. 11 și stabilește numărul de locuri pentru etapele județeană/a sectoarelor municipiului București.

Art. 14. Pentru etapa județeană/a sectoarelor municipiului București a olimpiadei, data desfășurării este stabilită la nivelul Ministerului Educației. Pentru toate clasele, subiectele sunt unice la nivel național și sunt întocmite de grupul de lucru pentru elaborarea subiectelor. Subiectele, în limba română și în limbile minorităților care solicită traducerea lor, vor fi transmise județelor în format electronic, fiind accesibile în dimineața zilei de concurs.

**IV. REPARTIZAREA NUMĂRULUI DE LOCURI PENTRU ETAPA NAȚIONALĂ**

Art. 15. La etapa națională, din fiecare județ/sector al municipiului București se califică 7 elevi, și anume primul candidat din ierarhia stabilită la fiecare clasă, la nivelul fiecărui județ/ sector al municipiului București, dacă îndeplinește criteriul prevăzut la Art. 10 B.

Art. 16. Se stabilește pentru fiecare clasă, ierarhia națională centralizată, în ordinea descrescătoare a punctajelor obținute de candidați indiferent din județul/sectorul municipiului București de unde provin aceștia. În ierarhia națională centralizată nu sunt incluși elevii care s-au calificat la etapa națională conform Art. 15, precum și cei care nu îndeplinesc criteriul prevăzut la Art. 10 B.

Art. 17. La fiecare clasă, se califică la etapa națională, în plus față de elevii calificați conform criteriului de la art. 15, primii 43 de elevi din ierarhia centralizată națională.

Art. 18. Dacă pe prima poziție din ierarhia stabilită la nivel de județ, la o clasă, sunt unul sau mai mulți candidați cu același punctaj, atunci se aplică criteriul de departajare prevăzut la art. 11. Se califică la etapa națională numai candidații pentru care egalitatea va persista și în urma aplicării criteriilor de departajare menționate. Se diminuează la clasa respectivă numărul de locuri suplimentare prevăzut la art. 17, cu numărul celor calificați în plus.

Art. 19. La orice clasă, pentru elevii care au același punctaj cu cel al candidatului plasat pe ultima poziție conform art. 17, se aplică criteriile de departajare prevăzute la art. 11. Se califică la etapa națională numai candidații pentru care egalitatea va persista și după aplicarea criteriilor de departajare.

Art. 20. (1) Dacă la unul sau mai multe județe/sectoare ale municipiului București, la o clasă, nu au existat participanți, sau elevii participanți nu au îndeplinit criteriul de la Art. 10 B, locurile rămase astfel libere se adaugă la numărul de locuri suplimentare care pot fi ocupate de elevii plasați în ierarhia centralizată la clasa respectivă.

(2) Daca la un an de studiu, locurile suplimentare, eventual adăugate conform alin. (1) nu se ocupă integral, atunci aceste locuri nu pot fi transferate la altă clasă.

**V. SELECȚIA ELEVILOR PENTRU OLIMPIADELE INTERNAȚIONALE DE FIZICĂ**

Art. 21. Probele de baraj din cadrul ONF.

În vederea selecției loturilor naționale lărgite, în cadrul ONF se organizează două probe de baraj. Pentru alcătuirea lotului lărgit de juniori (format din elevi din clasele a VIII-a, a IX-a și a X-a) se organizează o probă de baraj cu durata de 4 ore, Pentru alcătuirea lotului lărgit de seniori (format din elevi din clasele a IX-a, a X-a, a XI-a și a XII-a) se organizează o probă de baraj cu durata de 5 ore.

Pot participa la probele de baraj doar elevii participanți la ONF din anul curent, care îndeplinesc cel puțin unul dintre următoarele criterii:

(1) Au obținut premiu sau mențiune la ONF la ediția curentă /precedente;

(2) Au obținut premii sau mențiuni la edițiile precedente ale următoarele competiții:

A. Concursul de matematică și fizică „Vrănceanu-Procopiu” din anii în care elevul a participat la aceasta competiție fiind în clasele a IX-a, X-a, XI-a sau a XII-a;

B. Concursul Național „Evrika!” din anii în care elevul a participat la aceasta competiție fiind în clasele a VIII-a, a IX-a, X-a, a XI-a sau a XII-a;

C. ONF din anii în care elevul a participat la aceasta competiție fiind în clasele a VIII-a, a IX-a, X-a sau a XI-a.

D. Au făcut parte din lotul lărgit de fizică în anii precedenți;

E. Sunt cel puțin în clasa VIII-a și au obținut premiu sau mențiune la Olimpiada Internațională de Științe pentru Juniori, Olimpiada Internațională de Astronomie, Olimpiada Internațională de Astronomie și Astrofizică, Olimpiada de Fizică a țărilor din Asia - APhO, Olimpiada Europeană de Fizică EuPhO și Olimpiada Internațională de FizicĂ - IPhO.

G. Elevul este cel puțin in clasa a VIII-a și a obținut premiu sau mențiune la Olimpiada Balcanică de Fizică - BPO;

H. Au obținut premii, mențiuni sau alte distincții în urma participării la competiții de fizică naționale sau internaționale desfășurate în mediul on-line/digital, recunoscute de S.R.F. și/sau de facultăți de fizică din Romania (ex. ONSRF, concursul eFizica).

I. Concursul e-Fizica corespunzător anului şcolar ȋn curs

Art. 22. Selecția loturilor lărgite.

1. Se califică în lotul lărgit de juniori primii 10 elevi selecționați în ordinea descrescătoare a punctajelor obținute la proba de baraj. Această probă conține 4 subiecte cu respectarea programei Olimpiadei Balcanice de Fizică. Punctajul acordat unui subiect este de 10 puncte, fără punct din oficiu.
2. Se califică în lotul lărgit de seniori primii 20 elevi selecționați în ordinea descrescătoare a punctajelor obținute la proba de baraj. Această probă conține 5 subiecte cu respectarea programei Olimpiadei Internaționale de Fizică. Punctajul acordat unui subiect este de 10 puncte, fără punct din oficiu.
3. În cazul în care un elev se califică în ambele loturi lărgite, acesta va opta pentru unul dintre ele, iar locul lăsat liber va fi ocupat de elevul clasat pe poziția următoare din clasamentul alcătuit în urma probei respective de baraj.

Art. 23. Selecția loturilor restrânse

1. Se califică în lotul restrâns de fizică pentru seniori primii 10 elevi care au participat la pregătirea lotului lărgit, selecționați în ordinea descrescătoare a punctajelor cumulate obținute în urma susținerii a 3-5 teste din programa de concurs a Olimpiadei Internaționale de Fizică, astfel:
* primii 5 elevi, indiferent de clasă, vor forma echipa României pentru Olimpiada Internațională de Fizică;
* primii 8 elevi, din clasa a IX-a - a XI-a, vor forma echipa României ce va participa la ediția Olimpiadei de Fizică a țărilor din Asia din anul următor desfășurării ONF;
* primii 6 elevi, din clasa a IX-a - a XI-a, vor forma echipa României pentru Olimpiada Europeană de Fizică pentru ediția din anul următor desfășurării ONF;
* În cazul în care unul dintre elevii calificați la vreuna din olimpiadele de mai sus renunță la poziția câștigată, locul acestuia va fi ocupat de elevul care a obținut punctajul general imediat inferior ultimului calificat în lotul restrâns respectiv, cu respectarea constrângerii legate de clasă.
1. În cazul în care în anul desfășurării ONF, perioada de deplasare a echipelor reprezentative la Olimpiada de Fizică a țărilor din Asia sau la Olimpiada Europeană de Fizică nu permite membrilor acestora sa participe la proba de baraj a ONF, în mod excepțional aceștia pot fi incluși în lotul lărgit, pe locuri suplimentare în raport cu cele precizate la Art. 44, numai cu condiția ca aceștia sa fie calificați și înscriși la ONF în anul curent.
2. Un elev calificat în lotul lărgit sau în lotul restrâns poate renunța la această calitate printr-o scrisoare, ce va fi transmisă inspectorului general responsabil pentru fizică din M.E. În urma renunțării, locul rămas liber va fi ocupat de către elevul aflat pe locul următor în clasamentul probei de baraj, care îndeplinește condițiile de calificare specifice.
3. Se califică în lotul restrâns de fizică pentru juniori primii 4 elevi care au participat la pregătirea lotului lărgit de juniori, selecționați în ordinea descrescătoare a punctajelor cumulate obținute în urma susținerii a 3-5 teste din programa de concurs a Olimpiadei Balcanice de Fizică. Aceştia vor participa la Olimpiada Balcanică de Fizică (BPO) din anul curent. Elevii selecționați pentru participarea la BPO trebuie să îndeplinească criteriul de vârstă impus de regulamentul BPO.
4. Lotul lărgit din care se face selecția în vederea participării la Olimpiada Europeană de Științe Experimentale (EOES) din anul următor desfășurării ONF este compus din primii 5 elevi calificați în lotul lărgit de juniori, care îndeplinesc criteriul de vârstă impus de regulamentul EOES. Se califică în lotul restrâns pentru EOES primii 2 elevi dintre cei care au participat la pregătirea lotului lărgit respectiv, selecționați în ordinea descrescătoare a punctajelor cumulate obținute în urma susținerii a două probe experimentale, a căror tematică este cea din programa pentru EOES.
5. Un elev calificat în lotul lărgit/restrâns poate renunța la această calitate printr-o scrisoare, ce va fi transmisă inspectorului general responsabil pentru fizică din M.E. În urma renunțării, locul rămas liber va fi ocupat de către elevul aflat pe locul imediat următor în clasamentul probei de baraj/pentru selecţia lotului restrâns şi care îndeplinește condițiile de calificare specifice,

(5) Deplasarea şi participarea în format fizic la faza internaţională a olimpiadei de fizică a membrilor delegaţiei României, formată din elevi şi profesori, se vor face numai prin respectarea tuturor normelor/regulilor, în vigoare, valabile atât pe teritoriul României, cât şi al ţării organizatoare a olimpiadei internationale. În acest sens, toţi membrii delegaţiei vor semna o declaraţie prin care îşi vor exprima acordul referitor la realizarea deplasării şi participării, prin respectarea tuturor normelor/regulilor, în vigoare din România şi din ţara organizatoare a olimpiadei internationale, referitoare la alerta/siguranţa epidemiologică. Această declaraţie, cu acordul exprimat, va fi semnată şi de părinţii elevului/reprezentantul legal al elevului.

**VI. ORGANIZAREA COMISIILOR**

Art. 24. Pentru fiecare etapă, componența comisiilor și atribuțiile care revin membrilor acestora sunt stabilite conform prevederilor Metodologiei-cadru.

**VII. STRUCTURA PROBELOR DE CONCURS ȘI EVALUAREA**

Art. 25. Structura probelor de concurs este următoarea:

(1) La etapele pe școală, locală și județeană/a municipiului București se va susține o probă teoretică conținând 3 subiecte. Un subiect va aborda, de regulă, teme legate de prelucrarea datelor experimentale. Durata probei teoretice va fi de 3 ore, indiferent de clasă. Punctajul maxim ce poate fi acordat unui subiect este de 10 puncte, din care un punct din oficiu.

(2) La etapa națională a olimpiadei de fizică, se vor susține:

A. Două probe obligatorii: proba teoretică, respectiv proba experimentală, fiecare cu durata de 3 ore.

i. Proba teoretică este structurată în 3 subiecte. Punctajul maxim ce poate fi acordat unui subiect este de 10 puncte, fără punct din oficiu. Răspunsurile/rezolvările pentru fiecare subiect vor fi redactate pe foi tipizate separate, semnate și secretizate individual.

ii. Proba experimentală constă din efectuarea unei lucrări de laborator ale cărei concluzii și/sau rezultate se consemnează într-o lucrare scrisă. Punctajul maxim pentru proba experimentală este de 20 de puncte, fără puncte din oficiu.

B. Proba de baraj pentru selecția lotului lărgit de seniori, cu durata de 5 ore, la care se pot înscrie în vederea participării, elevii care îndeplinesc condițiile de la art. 21.

i. Proba de baraj desfășurată în cadrul etapei naționale a ONF este constituită din 5 subiecte teoretice. Punctajul acordat unui subiect este de 10 puncte, fără punct din oficiu.

**VIII. ELABORAREA SUBIECTELOR ȘI EVALUAREA**

Art. 26. Programa de concurs

(1) Structura temelor din care vor fi redactate problemele pentru probele din cadrul etapelor olimpiadei de fizică este prezentată în Anexa 1.

(2) Pentru probele de baraj desfășurate în cadrul etapei naționale a olimpiadei de fizică, problemele/subiectele vor fi elaborate pe baza programei olimpiadei internaționale de fizică - IPhO-Syllabus.

Art. 27. Elaborarea subiectelor

(1) Elaborarea subiectelor la etapele pe școală, locală și respectiv județ/a sectoarelor municipiului București va fi realizată în conformitate cu prevederile Metodologiei - cadru, Secțiunea 2. Organizarea și desfășurarea concursurilor școlare naționale, 1. Comisiile concursurilor naționale - Structură, responsabilități și atribuții.

(2) La etapa județeană/a sectoarelor municipiului București subiectele sunt elaborate la nivel național, iar transmiterea subiectelor și a baremelor de evaluare se va realiza în conformitate cu o procedură specifică.

(3) Pentru elevii care au solicitat subiecte traduse în limbile minorităților, traducerea se va face în dimineața zilei în care are loc proba scrisă, de către o comisie formată din profesori de fizică care nu au elevi sau rude până la gradul III inclusiv, în concurs. Componența comisiei va fi propusă de inspectorul de specialitate și aprobată de inspectorul școlar general.

(4) Subiectele și baremele pentru etapa națională a olimpiadei de fizică se elaborează în conformitate prevederile Metodologiei - cadru. Grupul de lucru pentru elaborarea subiectelor va începe desfășurarea activității cu trei zile înaintea probelor de concurs, odată cu secretariatul Comisiei Centrale a Olimpiadei de Fizică.

(5) La etapa națională, traducerea subiectelor în limbile minorităților se va face de către o subcomisie a Comisiei Centrale a Olimpiadei de Fizică, special nominalizată în acest sens.

(6) La proba de baraj, fiecare din cele 5 probleme teoretice va fi elaborată, de regulă, de către un cadru didactic universitar reprezentant al unei facultăți de fizică sau centru universitar. Din subcomisia de elaborare și evaluare a probele de baraj pot face parte și profesori din învățământul preuniversitar, cu experiență științifică și didactică.

Art. 28. Evaluarea

(1) La toate etapele olimpiadei de fizică, la fiecare clasă, evaluarea va fi realizată, de regulă, astfel încât o problemă sa fie evaluată de aceiași doi profesori pentru toți participanții.

(2) La probele de baraj și la probele de selecție a loturilor restrânse, evaluarea va fi realizată de către propunătorii problemelor.

**IX. REZOLVAREA CONTESTAȚIILOR – MODERAREA**

Art. 29. Se admite depunerea de contestații la etapa locală, județeană și națională, la proba teoretică, precum și pentru lucrarea scrisă ce consemnează rezolvarea cerințelor lucrării de la proba experimentală.

Art. 30. La probele de baraj și la probele de selecție a loturilor restrânse nu se admit contestații.

Art. 31. Contestația se face prin cerere scrisă depusă, în funcție de etapa olimpiadei, după cum urmează:

(1) La secretariatul școlii în care s-a desfășurat etapa locală, respectiv etapa județeană/a sectoarelor municipiului București a olimpiadei de fizică.

(2) La secretariatul etapei naționale a olimpiadei de fizică.

(3) Contestațiile se fac separat, pentru fiecare problemă de la proba teoretică sau pentru lucrarea scrisă ce consemnează rezolvarea cerințelor lucrării experimentale. Cererea de contestație va avea avizul profesorului care a pregătit elevul sau al profesorului însoțitor, în cazul ONF. Nu se pot depune contestații decât pentru propria lucrare.

(4) Rezolvarea contestațiilor la etapa județeană se poate realiza fără a fi precedată de etapa de moderare.

Art. 32. La etapa națională moderarea precede rezolvarea efectivă a contestației. În cadrul moderării, elevul care a depus cererea de rezolvare a contestației discută obiectul contestației cu profesorii evaluatori. Renunțarea la contestație, în urma moderării, este certificată de elev prin semnătura pe cererea de contestație depusă.

Art. 33. Dacă în urma moderării elevul nu renunță la contestație problema/lucrarea este evaluată de o subcomisie formată din profesori care nu au participat inițial la evaluarea problemei sau a lucrării în cauză.

Art. 34. La etapa națională a olimpiadei de fizică, subcomisia de rezolvare a contestațiilor este formată, de regulă, din profesorii care au propus problema/subiectul respectiv.

Art. 35. În urma rezolvării contestației, punctajul inițial al problemei/lucrării poate fi mărit, micșorat sau poate rămâne același.

Art. 36. Modificarea punctajului în urma admiterii contestației se face astfel:

(1) pentru proba teoretică:

1. dacă punctajul acordat inițial este mai mic de 9,5 0 puncte: punctajul acordat în urma reevaluării devine definitiv, dacă diferă cu cel puțin 0,50 față de punctajul inițial.
2. dacă punctajul acordat inițial este mai mare sau egal cu 9,50: punctajul acordat în urma reevaluării devine definitiv.

 (2) pentru proba experimentală:

1. dacă punctajul acordat inițial este mai mic de 19,00 puncte: punctajul acordat în urma reevaluării devine definitiv, dacă diferă cu cel puțin un punct față de punctajul inițial.
2. dacă punctajul acordat inițial este mai mare sau egal cu 19,00 puncte: punctajul acordat în urma reevaluării devine definitiv.

Art. 37. La etapele locală/pe sector al municipiului București și județeană/a municipiului București, rezolvarea contestațiilor se va desfășura în conformitate cu prevederile Art. 36 (1).

**X. ACORDAREA PREMIILOR**

Art. 38. La etapa națională a olimpiadei, la care participarea elevilor este individuală, ME acordă, pentru fiecare an de studiu, de regulă, 3 premii, un premiu I, un premiu II si un premiu III, precum și un număr de mențiuni reprezentând maximum 15% din numărul participanților, rotunjit la numărul întreg imediat superior, în cazul unui număr fracționar.

Art. 39. Societatea Română de Fizică acordă premii și mențiuni speciale pe baza punctajului final al elevilor, respectând criterii similare celor de acordare a distincțiilor la competițiile internaționale de fizică IPhO, APhO etc.

Art. 40. Facultățile de fizică din Romania, alte facultăți și/sau institute de cercetare din Romania sau străinătate, în cadrul cărora se studiază disciplina fizică pot acorda premii și mențiuni speciale.

Art. 41. Criteriile de acordare a premiilor și mențiunilor speciale vor fi comunicate participanților la O.N.F., în cadrul festivității de deschidere**.**

**XI. AFIȘAREA REZULTATELOR. ASIGURAREA TRANSPARENȚEI ȘI EFICIENȚEI COMUNICĂRII**

Art. 42. La etapele locală, județeană/a sectoarelor municipiului București și la etapa națională a olimpiadei de fizica afișarea rezultatelor se va face în două etape:

(1) Afișarea rezultatelor după finalizarea evaluării. Afișarea rezultatelor la proba teoretică, respectiv la proba experimentală, se va face în același timp la toate clasele, în interval de maximum 6 ore de la finalizarea evaluării la proba respectivă.

(2) Afișarea rezultatelor finale, după desfășurarea moderării, doar la etapa națională, și rezolvarea contestațiilor, se va face imediat după terminarea acestei activități la toate clasele.

Art. 43. Rezultatele la probele de baraj vor fi comunicate în cadrul festivității de premiere a ONF, când vor fi desecretizate public lucrările sortate în ordinea descrescătoare a punctajelor. Lista completă a rezultatelor la proba de baraj va fi publicată pe site-ul oficial al olimpiadei.

Art. 44. Rezultatele selecției loturilor restrânse vor fi comunicate elevilor participanți în cadrul festivității organizate cu acest scop la finalul stagiului de pregătire și selecție.

Art. 45. Pentru asigurarea transparenței și a unei bune comunicări a informațiilor legate de O.N.F., link-ul către site-ul oficial al ONF va fi transmis către fiecare ISJ.

Art. 46. Comunicarea către M.E. a rezultatelor finale la etapa județeană/ a municipiului București și a componenței echipelor județene/a Municipiului București, se va face în conformitate cu procedura elaborată de județul organizator al Olimpiadei Naționale de Fizică.

Art. 47. La O.N.F., subiectele și baremele, precum și rezultatele parțiale și finale vor fi publicate după afișare, pe site-ul oficial al olimpiadei.

**XII. DISPOZIȚII FINALE**

Art. 48. Ca însoțitor al elevilor din lotul județean/ al municipiului București va fi desemnat, de către inspectorul de fizică, un profesor de fizică. Nu se admite ca însoțitor al lotului județean:

A. profesor de altă disciplină decât fizica;

B. părinte sau altă rudă până la gradul 3 inclusiv al vreunui elev participant la ONF.

|  |
| --- |
| **DIRECTOR GENERAL,**Mihaela Tania IRIMIA |
|  |  |
|  | **DIRECTOR,** Eugen STOICA |
|  | **ȘEF SERVICIU,**Felicia MAN |

**Anexa 1**

**Limitele materiei pentru etapele olimpiadei de fizică**

|  |  |  |
| --- | --- | --- |
| **Clasa** | **OJF/Evrika!** | **ONF** |
| VI | Inerția (Inclusiv Densitatea corpurilor, unitate de măsură. Determinarea densităţii) | Interacțiunea (Inclusiv Relația dintre masă și greutate) |
| VII | Lucrul mecanic și energia (inclusiv Puterea mecanică. Unităţi de măsură ale puterii. Randamentul)- Materia prevăzută in programa de fizică a clasei a VI-a | Mişcarea de translaţie şi mişcarea de rotaţie a corpurilor nedeformabile(inclusiv Echilibrul de translație corpurilor și energia potențială)- Materia prevăzută in programa de fizică a clasei a VI-a |
| VIII | Electrostatica (inclusiv Legea lui Coulomb)- Materia prevăzută in programa de fizică a claselor a VI-a, a VII-a | Efectul magnetic al curentului electric(Forţa exercitată de un electromagnet în funcţie de intensitatea curentului. Aplicații)- Materia prevăzută in programa de fizică a claselor a VI-a, a VII-a |
| IX | Principii și legi în mecanica clasică (inclusiv Legea atracției gravitaționale) | Teoreme de variație și legi de conservare în mecanică (inclusiv Legea conservării impulsului) |
| X | Elemente de termodinamică (inclusiv Principiul al II-lea al termodinamicii)- Materia prevăzută in programa de fizică a clasei a IX-a | Producerea și utilizarea curentului continuu (inclusiv Efectele curentului electric. Aplicații)- Materia prevăzută in programa de fizică a clasei a IX-a |
| XI | Oscilații și unde mecanice (inclusiv Ultrasunete și infrasunete)- Materia prevăzută in programa de fizică a claselor a IX-a, a X-a | Oscilații și unde electromagnetice (inclusiv Circuitul RLC în curent alternativ)- Materia prevăzută in programa de fizică a claselor a IX-a, a X-a |
| XII | Elemente de fizică cuantică (inclusiv Dualismul undă - corpuscul)- Materia prevăzută in programa de fizică a claselor a IX-a, a X-a, a XI-a | Fizică atomică (inclusiv Atomul cu mai mulți electroni)- Materia prevăzută in programa de fizică a claselor a IX-a, a X-a, a XI-a |